《海棠吟》
清代·翁咸封

锦城缬林擅春色，名花一枝香一国。照眼红妆绝代姿，笑风泣雨情无极。

天然艳冶去雕饰，匀粉施朱净如拭。银烛高烧金屋深，护持凭仗东君力。

满院春阴作寒食，游丝穿柳当风织。紫燕衔飞上画梁，纷纷蝶散雕阑北。

惜春底事争相忆，冉冉春光惜不得。香霏阁上卷帘看，杜宇啼残暮云黑。

作者简介：（1750—1810）江苏常熟人，字子晋，一字紫书，晚号潜虚。乾隆四十八年举人，官海州学正。通经史，留心民生利病，尝进救荒之策。有诗文集及《虞山壶史》。